Stranački kolegij u Iowi otvara deset mjeseci dugu izbornu sezonu koja kulminira nacionalnim izborima u studenom
Nakon što su upoznali predsjedničke aspirante iz Demokratske i Republikanske stranke glasači u Iowi u četvrtak odlučuju koji bi od demo
Nakon što su mjesecima imali prilike slušati izborne poruke predsjedničkih aspiranata iz Demokratske i Republikanske stranke glasači u saveznoj državi Iowa u četvrtak će imati prilike izjasniti se koji bi od demokrata odnosno republikanaca trebao postati i službeni stranački kandidat za Bijelu kuću. Glasanje u Iowi, nazvano izborni kolegij, prvo je od izjašnjavanja u pedeset saveznih država, nakon kojih će dvije glavne stranke nominirati svoje predsjedničke odnosno dopredsjedničke kandidate, za nacionalne izbore koji se održavaju u studenom. Nakon stotina izbornih govora, skupova te nekoliko desetaka televizijskih debata, došlo je vrijeme da se o aspirantima za Bijelu kuću izjasne građani. Većina analitičara američke političke scene slaže se da Amerikanci žele promjene. Karlyn Bowman, stručnjakinja za istraživanje javnog mnijenja koja radi u Institutu American Enterprise, ovdje u Washingtonu, kaže: Za mnoge demokrate, to 'nešto novo' mogao bi biti senator iz Illinoisa Barack Obama. Ankete pokazuju da u saveznoj državi Iowa, gdje se 3. siječnja održava prvo izjašnjavanje o stranačkim kandidatima za predsjednika države, tri demokratska političara imaju gotovo podjednake šanse za pobjedu. To su senatorica iz New Yorka Hillary Clinton, bivši senator iz Sjeverne Karoline John Edwards te Barack Obama. Hillary Clinton je mjesecima bila favorit među demokratima, no Barack Obama se gotovo izjednačio s njom. Mogući poraz bivše prve dame Sjedinjenih Država u Iowi mogao bi otvoriti put i drugim kandidatima, pogotovo Obami, da joj ozbiljno priprijete u utrci za stranačku nominaciju. Senatorica Clinton na svojim izbornim nastupima obično naglašava svoje iskustvo senatorice odnosno bivše prve dame. Karlyn Bowman iz Instituta American Enterprise smatra da Barack Obama zaista ima stvarne šanse da pobijedi na stranačkim izborima, ukoliko tema 'promjena' postane središnje mjesto izborne kampanje: Iako je među demokratima prilično neizvjesno, u Republikanskoj je stranci situacija još nepredvidljivija. Ankete pokazuju da u Iowi i Sjevernoj Karolini – još jednoj državi s razmjerno ranim stranačkim izborima – vodi Mike Huckabee, bivši guverner Arkansasa, kojeg prije par mjeseci jedva da je itko primjećivao. Mike Huckabee je uznapredovao u anketama prvenstveno zbog toga što je preoteo dosta pristaša Mittu Romneyu, bivšem republikanskom guverneru savezne države Massachussetts. Romney pak vodi u saveznoj državi New Hampshire, u kojoj se 8. siječnja održavaju prvi stranački izbori za predsjedničke kandidate obiju glavnih stranaka. Iza Huckabeeja i Romneya, prema anketama, je Rudolph Giuliani, bivši gradonačelnik New Yorka, koji je mjesecima bio favorit među republikanskim aspirantima za Bijelu kuću. Glasači Republikanske stranke Giulianija smatraju dobrim političkim čelnikom, prvenstveno zbog njegove uloge u saniranju posljedica terorističkih napada u jesen 2001. Međutim, Rudy Giuliani je prilično liberalan kada su u pitanju pobačaj, prava homoseksualaca te kontrola osobnog naoružanja – što se ne sviđa konzervativnoj izbornoj bazi Republikanske stranke. Uz to, Rudy Giuliani je u svom trećem braku, i često naglašava da je njegov privatni život njegov osobni problem. No, kada su u pitanju njegove šanse da postane predsjednik države, Giuliani je vrlo optimističan. Stranačka utrka za predsjedničku nominaciju kod republikanaca bi mogla trajati sve do u kasno proljeće, jer se među natjecateljima nalaze i senator John McCain i bivši senator Fred Thompson, kojima ankete također daju izvjesne šanse. Novinar lista New York Daily News Tom DeFrank analizira situaciju u Republikanskoj stranci, neposredno pred stranačke izbore u Iowi: Prva izjašnjavanja odnosno stranački izbori održavaju se, u siječnju, u Iowi, New Hampshireu, Nevadi i Južnoj Karolini. Vjerojatno najuzbudljiviji dan rane faze američkih predsjedničkih izbora je 5. veljače, kada se održavaju stranački izbori u čak dvadeset saveznih država.